作者:李白
標題:贈僧崖公
內容:昔在朗陵東，學禪白眉空。大地了鏡徹，迴旋寄輪風。攬彼造化力，持為我神通。晚謁泰山君，親見日沒雲。中夜臥山月，拂衣逃人群。授餘金仙道，曠劫未始聞。冥機發天光，獨朗謝垢氛。虛舟不繫物，觀化遊江濆。江濆遇同聲，道崖乃僧英。說法動海嶽，遊方化公卿。手秉玉麈尾，如登白樓亭。微言注百川，亹亹信可聽。一風鼓群有，萬籟各自鳴。啟閉八窗牖，託宿掣電霆。自言曆天臺，搏壁躡翠屏。淩兢石橋去，恍惚入青冥。昔往今來歸，絕景無不經。何日更攜手，乘杯向蓬瀛。